‘Dokter’ by lisensietoetssentrum vasgetrekTshwane Metropolisie. (Argieffoto) ŉ Man wat hom as ŉ dokter voorgedoen en glo mediese sertifikate by die Waltloo-lisensietoetssentrum in Pretoria uitgereik het, is in hegtenis geneem. Sr.supt. Isaac Mahamba, woordvoerder van die Tshwane Metropolisie (TMPD), sê metropolisiebeamptes het inligting ontvang dat ŉ persoon by die toetssentrum hom as ŉ dokter voordoen en mediese sertifikate uitreik aan persone wat aansoek om hul openbare bestuurderspermitte doen of dié permitte wil laat hernu. “Die wenk is ontvang deur ŉ TMPD-beampte wat by die Waltloo-lisensiëringsdepartement gestasioneer is,” sê Mahamba. “Die beampte het die man genader en hy het aan hom bevestig dat hy inderdaad mediese sertifikate uitreik en dat hy ŉ gekwalifiseerde mediese dokter is.” Volgens Mahamba het beamptes die Raad vir Gesondheidsberoepe van Suid-Afrika gekontak om vas te stel of die man se bewerings waar is. “Dié raad het die metrobeampte in kennis gestel dat die dokter onwettig praktiseer aangesien sy mediese lisensie opgeskort is.” Die 50-jarige man is in hegtenis geneem en sal binnekort op aanklag van bedrog in die hof verskyn.